Geen besluit nog geneem oor vlak 2 – Mkhize | Netwerk24
Deur Llewellyn Prince 14 Augustus 2020 11:59
Geen besluit is in die stadium geneem oor of Suid-Afrika binnekort na vlak 2 van die staat van inperking sal beweeg nie, sê dr. Zweli Mkhize, minister van gesondheid.
Mkhize het dit Vrydagoggend gesê toe hy saam met Rodolfo Benitez Verson, Kuba se ambassadeur in Suid-Afrika, 'n aanlyn nuuskonferensie toegespreek het oor die rol en impak van die Kubaanse dokters wat in verskeie provinsies ontplooi is om Suid-Afrika te help om die Covid-19-pandemie te bestry.
Mkhize is op 'n vraag-en-antwoordsessie gevra of Suid-Afrika gereed is om na vlak 2 te beweeg.
Hy het in reaksie gesê dat die Covid-19-bevelsraad onder leiding van pres. Cyril Ramaphosa nog in gesprek daaroor is.
"Ons sal deur die bevelsraad hieroor gelei word. Daar is egter nog baie konsultasies daaroor.
"Met die infeksiesyfers wat nog styg, is daar sekere aanpassings wat gemaak moet word. Die president sal ons egter ten volle daaroor toespreek as hy 'n aankondiging daaroor maak. Vir nou is geen besluit nog oor vlak 2 geneem nie," het Mkhize gesê.